b'\n_START_ARTICLE_\nAlenka \xc5\xa0ivic Dular\n_START_SECTION_\nZnanstveno delo\n_START_PARAGRAPH_\nV okviru znanstvenoraziskovalnega dela se posve\xc4\x8da prevsem slovanski in slovenski etimologiji ter slovanski onomastiki, obravnava pa tudi (pra)slovanska glasovna, naglasna in oblikovna vpra\xc5\xa1anja. Pogoste teme njenega raziskovanja so tudi praslovanska dialektizacija in lingvogeneza posameznih slovanskih jezikov, splo\xc5\xa1na metodolo\xc5\xa1ka vpra\xc5\xa1anja primerjalnega in zgodovinskega jezikoslovja ter zgodovina slavistike. Rezultate svojih raziskav je objavila v znanstveni monografiji Besedna dru\xc5\xbeina iz korena *god- v slovanskih jezikih: pomenoslovna raz\xc4\x8dlemba v kulturolo\xc5\xa1kem kontekstu (1990) ter ve\xc4\x8d kot 70 znanstvenih \xc4\x8dlankih, prispevkih na konferencah in samostojnih poglavjih v monografijah. Sodelovala je tudi pri nastajanju Etimolo\xc5\xa1kega slovarja slovenskega jezika Franceta Bezlaja (1982, 1995). Bila je nosilka ve\xc4\x8d raziskovalnih projektov: Slovenska lingvogeneza (od 1983), Starocerkvenoslovanski in cerkvenoslovanski rokopisni glagolski in cirilski korpus v Sloveniji (1993\xe2\x80\x931995), Slovensko imenoslovje (1994\xe2\x80\x931996). Sodelovala je oz. \xc5\xa1e vedno sodeluje pri urejanju osrednjih slovenskih slavisti\xc4\x8dnih publikacij; tako je bila sourednica Slavisti\xc4\x8dne revije (1983\xe2\x80\x931987), glavna in odgovorna (1991\xe2\x80\x931995) ter podro\xc4\x8dna (1995\xe2\x80\x932002) urednica Jezika in slovstva, od leta 2005 pa je sourednica Jezikoslovnih zapiskov.\n_START_SECTION_\nStrokovno delo\n_START_PARAGRAPH_\nVseskozi se udejstvuje v strokovnih in znanstvenih dru\xc5\xa1tvih. Bila je predsednica Slavisti\xc4\x8dnega dru\xc5\xa1tva Ljubljana (1983\xe2\x80\x931985) in predsednica Mednarodnega slavisti\xc4\x8dnega komiteja (1998\xe2\x80\x93 2003). Je \xc4\x8dlanica delovne skupine za Slovanski onomasti\xc4\x8dni atlas (1995\xe2\x80\x93, sede\xc5\xbe v Leipzigu), \xc4\x8dlanica Komisije za standardizacijo slovenskih zemljepisnih imen (Geodetska uprava Republike Slovenije) in predsednica Slovenskega slavisti\xc4\x8dnega komiteja (1998\xe2\x80\x93). (So)organizirala je ve\xc4\x8d mednarodnih sre\xc4\x8danj in konferenc: Seminar slovenskega jezika, literature in kulture (1987), Mednarodni simpozij Obdobja 17: Vatroslav Oblak (1996), Praslovanska dialektizacija v lu\xc4\x8di etimolo\xc5\xa1kih raziskav: ob stoti obletnici rojstva akademika Franceta Bezlaja (2010). Svoja znanstvena dognanja je predstavila na konferencah, znanstvenih in delovnih sre\xc4\x8danjih doma in v tujini. Z znanstvenimi prispevki je sodelovala tako reko\xc4\x8d v vseh slovanskih de\xc5\xbeelah ter v Avstriji in Nem\xc4\x8diji. Med najpomembnej\xc5\xa1ime projekte sodi organizacija in predsedovanje 13. mednarodnega slavisti\xc4\x8dnega kongresa v Ljubljani leta 2003, ki se ga je udele\xc5\xbeilo ve\xc4\x8d kot \xc5\xa1eststo udele\xc5\xbeencev z vsega sveta.'